efsyn.gr

Βίαιο πογκρόμ κατά προσφύγων και μεταναστών στη Ρόδο στην περιοχή των Σφαγείων φαίνεται ότι σχεδιάζουν ρατσιστικές ομάδες εφόδου που δραστηριοποιούνται στο νησί, εκμεταλλευόμενες τα μέτρα περιορισμού της κυκλοφορίας και την κρίση λόγω της πανδημίας του κορονοϊού για να φέρουν σε πέρας τα βίαια ρατσιστικά τους σχέδια.

Στην καταγγελία των σχεδίων αυτών προχώρησαν οι Ομάδες Αλληλεγγύης στα Νησιά της Δωδεκανήσου, με ανακοίνωσή στην οποία καλούν τις τοπικές αρχές να παρέμβουν για να σταματήσουν τα χειρότερα.

«Με μηνύματά τους στα κοινωνικά δίκτυα, οι φασίστες, χωρίς κανένα δισταγμό, μιλούν ακόμη και για πλαστικές και μολυβένιες σφαίρες, εκτοξεύουν απειλές, καλλιεργούν κλίμα μισαλλοδοξίας κι ετοιμάζουν επίθεση», αναφέρει η καταγγελία των Ομάδων Αλληλεγγύης.

Όπως είναι εμφανές σε αναρτήσεις και σχόλια που δημοσιοποιεί η «Εφ.Συν.» (τα πλήρη διαδικτυακά ονόματα βρίσκονται στη διάθεση της εφημερίδας), γίνεται έκκληση για μαζική παρουσία και χρήση σφαιρών πλαστικών και μολυβένιων, και καλλιεργείται κλίμα πογκρόμ υπό το πρόσχημα υποτιθέμενης αντεπίθεσης.

Το τελευταίο διάστημα σημειώνεται επαναδραστηριοποίηση ρατσιστικών ομάδων εφόδου στο νησί. Σύμφωνα με δημοσιεύματα, την Τρίτη, 17 Μαρτίου, Παλαιστίνιος που διαμένει στα Σφαγεία δέχτηκε απρόκλητη επίθεση από πέντε άτομα που επέβαιναν σε αυτοκίνητο, την ώρα που πήγαινε σε περίπτερο.

Η εξέτασή του την επομένη στο νοσοκομείο έδειξε ελαφρά τραύματα. Ύστερα από καταγγελία του, η Υποδιεύθυνση Ασφάλειας Ρόδου προχώρησε στην προσαγωγή και εξέταση δέκα ατόμων και σχημάτισε δικογραφία σε βάρος τεσσάρων κατοίκων του νησιού, ηλικίας 21, 22, 29 και 33, για σωματική βλάβη με ρατσιστικό χαρακτήρα. Εξαιτίας της παρέλευσης του αυτόφωρου αφέθηκαν ελεύθεροι.

Ακολουθεί η καταγγελία των Ομάδων Αλληλεγγύης: